President | Thulana
Wurg die kuiken dood
click here for the English translation of this
Ons krag in Akkra is soos goedkoop Krismis liggies, aan en af, en daar is dele wat net nie werk nie. Die president van Ghana is in 'n wedloop vir herverkiesing in Desember. Nou sweer hy hoog en laag daar is nie 'probleme' met die krag nie. Ja-wel as dit lyk soos stront en stink soos stront gaan dit seker nie proe soos dit nie, net want hy sê so nie! Maar vanoggend kom die bestuur van ons kompleks net eenvoudig 'n stewige rekenig afgee vir additionele brandstof gebruik vir die kragopwekker. Die opsie is maklik – betaal of sit sonder krag en water en internet.
Politikuste orals oor is almal glibberigge haaie wat met blink ronde ogies vir jou sê hulle is 'anders', want húlle is die eén uitsondering wat jou nie sal byt nie… Ha! Dis in hulle gene om te lieg en te bedrieg – maar dis 'n kuns om dit te kamofleer met groot woorde en spin-dokters wat die wol oor Jan-alleman se dowwe ogies trek. Toevallig besef ek Trump met sy President aspirasies en jons teen immigrante staan self agter die deur. Sy moeder is 'n immigrant vanuit Skotland en sy huidige vrou-nommer-drie is self 'n immigrant vanuit Slowenië. En hy gil en skree dat immigrante Amerikaners se werksgeleenthede kom dief. Ai, sal mense tog ooit vanuit geskiedenis leer? Trump wil weer mure bou; daar's 'n rede hoekom die Berlynsemuur nie meer staan nie.
Ek onthou kleintyd die storie van 'n boer wat 'n kuiken, 'n handvol saad en 'n jakkals oor 'n rivier moes neem met 'n kanoe. Maar hy kan net een oor die rivier roei, anders word daar gevreet of gesink; sien? So hoe gedaan? Hy neem die kuiken oor, laat die jakkals en saad op die wal. Dan neem hy die saad oor, laat dit op die wal en bring die kuiken terug. Roei die jakkals oor en gaan finaal die kuiken haal.
Miskien is dit beter om eers die jakkals oor te neem want hy gaan in elkgeval weghol as jy hom alleen los en wegroei met die kuiken. Dan kom kry jy die kuiken, en doen 'n 'Heimlich'-manoever op die kuiken om die gevrete saad terug te kry. Daar's geen rede hoekom daai kuiken drie keer oor en weer geroei moet word nie. Dis 'n kuiken, nie 'n wittebrood nie. Miskien moet die kuiken eerder gewurg word sodat mens die saad herwin tydens die slagproses?
Hoe meer ek daaraan dink – is daai kuiken 'n politikus. Vreet is in sy natuur, so jy kan net jou verliese terugkry as jy ken van die 'Heimlic'-manoever. Politikuste word soos wittebrood op en af gevlieg tussen Kaapstad en Pretoria se parlementsittings. Ek sien net blink dikkes in die kiekies. Uitgevreet as jy my vra.
Daai boer is Jan-allerman wat al die werk moet doen en net 'n handvol saad het om daarvoor te wys. Daai geroeiery op en af is seker maar 'n spieëlbeeld van 'n tipiese besoek aan 'n goeverment of munisipaliteits afdeling. Dié kant en daai kant word mens mos rondgestuur.
Maar wie is die jakkals? Die jakkals is die publiek wat passief staan en alles om hom net bekyk; passief. Jakkals wil rondgeroei word, en saam vreet, maar hol eerder weg as om sy kruisie te gaan trek om 'n verandering te maak. Sien nie sommer 'n jakkals elke dag nie – hoor hulle net kerm, kerm, kerm. Ek pluk my kuitspiere styf elke keer as iemand net kerm sonder om 'n oplossing te bied vir 'n probleem. En as jy hulle vra of hulle geregistreer het vir die verkiesings op 3 Augustus, is hulle skielik dom.
This entry was posted in Expat Living, Ghana, Living in Africa and tagged Accra, Africa, Afrikaans, Akkra, Boer, Krag, politikus, President on July 27, 2016 by Daniël Bezuidenhout.
Die kleur van vraag en aanbod is GEEL…
Verlede week, vroeg oggend- stap my kombuisfeëtjie moedeloos die kombuis in. Die taxi ouens het haar amper dubbel gevra vir haar pendelrit want die héle Ghana het oornag opgedroog. Die "go-go-juice" bedoelende brandstof is skielik nie beskikbaar nie. By die inkopie sentrum is dit duidelik – die klomp op straat het reeds verder gedink en 'n geldmaakfoefie bedink. Sodra dit voorkom of jy parkeer kom hol die ouens geelkannetjie-in-die-hand na jou mouter toe. Hulle béste prys wissel van so R49 na R110 per liter. In RSA staan die venster verkopers net lui-lui rond. Hierso is hulle ywerig en rats tussen die lang stadige verkeer soos miertjies tussen die mouters deur. Jy kan jou huisinkopies oppad huistoe so vanuit die moutervenster doen. In die stadige verkeer hol die ouens op en af en bied jou elke moontlike slenter so in die ry-stop, aan.
Nou, as expat, het jy twéé opsies; laat die drywer in die tou staan en sy petrolkoopbeurt afwag, óf koop op straat van die swartmark. As jy die laasgenoemde wenner idee oorweeg, wéét maar iewers het 'n slim Piet die ou kannetjie opgetop met kraanwater of seewater.
'n Leë geel olie plastiekhouer is gewoonlik so ietsie wat die mense van Ghana iewers onder die kombuistafel wegsteek. Oor die algemeen stoor hulle water daarin en menigte kombuis bekgevegte het al ontstaan as iemand waag die ding wegdra of verkwansel aan 'n plastiekkoper op straat. In die volksmond noem hulle dit "gallons". Geel houers is slimkoop, van oliekoop in twintig liters nét voor Krismis wanneer olie so skaars is soos hoendertande.
Geel houers is 'n teken dat een of ander oorbetaalde politieke vark aangejaag het. In President John Agyekum se tyd was Ghana waterloos en is kosbare water daarin gestoor. Gedurende President Kufour se tyd was daar 'n tekort aan olie en rys, en nou met President Mahama is Ghana sonder brandstof. Smaak my elke President moet verkiesingstyd sy vlaggies en t-hempies hou en eerder "gallons" uitdeel.
Ons brandstof se pryse, anders as in RSA word nie gereguleer deur die staat nie. Elke handelaar kan self sy prys vasmaak soos hy wil. Drywers en taxi ouens twiet en sms mekaar waar, wie die beste prys aanbied. My drywer is heeltyd op die foon. Hy hou sy ore oop en network met sy kollegas. Ons Mammies wat weekliks teedrink, kinders op-en-aflaai, en nodige inkopies doen reël saamry geleenthede en gee inkopielysies aan vir mekaar.
Die verkeer is meer gek as gewoonlik met mouters wat orals van droogte so in die ry vrek. Hierso word 'n mouter nié uit die pad getrek wanneer jy gaat staan nie – almal wip so koes-koes om die wrak.
By die brandstofstasies is die situasie naby aan keel-afsny. Daar is drywers wat vir twee dae in hulle mouters oornag in die wagtou wat kronkel al om die vulstasies. Een ry is vir motoriste – en 'n ander tou is vir klein swartmark handelaars wat so sit-sit op hulle geel plastiek dromme wag. As die petroljoggies nie soos wafferse kapokhaantjies mekaar aansê nie – dan is dit die humeure van die arme sotte in die kronkel wagtou wat meëgee. Party handelaars verkoop nét 20 liter per klient, maar dan sit daar nog drie insittendes, elkeen met 'n twintig-liter geel plastiek oliekan, op die skoot!
Die koerante is vol aaklige berigte van brandstof ongelukke wat met vlamme en mense te make het. Nog berigte lui van petroljoggies wat brandstof skelmpies sypel en wegsteek vir eie gewin in beter swartmark pryse. Politiek se ape gooi mekaar in die koerante met modder en Ministeries laat weet die plastiek kanne is onveilig. Die President vra op die nuuslesing vir gedult en kalmte… Smaak my dit gaat nog baie erger word voordat dit beter sal word.
Lees hierso wat die gowerment seg van die brandstof situasie: http://www.theafricareport.com/West-Africa/fuel-shortage-hits-ghanas-capital-city.html